Swaargewapende verdagtes ‘bevry’ gevangenesForward Shumba en Shingirai Nyandome. (Foto: Verskaf) Die polisie in Makhado (Louis Trichardt) is dringend op soek na ’n groep swaargewapende verdagtes wat Maandagoggend op polisiebeamptes losgebrand het terwyl ses verhoorafwagtende gevangenes vervoer is. Die gevangenes, almal Zimbabwiese burgers, is in die proses deur die verdagtes bevry en nou ook soek. Brig. Motlafela Mojapelo, woordvoerder van die polisie, sê die verdagtes het vanoggend op die Vivopad langs die eerste Schoemansdalafrit buite die dorp toegeslaan, voordat hulle eindelik met die gevangenes in ’n grys Mercedes-Benz en wit Toyota-bakkie op die vlug geslaan het. Die gevangenes is intussen geïdentifiseer as Forward Shumba (26), Shingirai Nyandome (32), Brilliant Sibanda (26), Erick Sithole (35), Moses Zambara (32) en Alex Nkomo (35). Brilliant Sibanda en Erick Sithole. (Foto: Verskaf) Vyf van die gevangenes staan tereg op aanklagte van roof met verswarende omstandighede, asook drie aanklagte van poging tot moord en die onwettige besit van vuurwapens en ammunisie. Die sesde gevangene word beskuldig van kabeldiefstal. Moses Zambara en Alex Nkomo. (Foto: Verskaf) Lt.genl. Thembi Hadebe, provinsiale polisiekommissaris in Limpopo, het vroeër vandag beveel dat die nodige polisiehulpbronne, waaronder die lugvleuel, ingespan word om die ontsnaptes en die verdagtes op te spoor. Die verdagtes word as gevaarlik beskou en lede van die publiek word aangeraai om onder geen omstandighede die verdagtes te nader nie. Enigiemand met inligting rakende die verdagtes of gevangenes moet liefs eerder kol. Nyelisani Mabatha by 082 565 8171 óf Stop Misdaad by 08600 10111 bel.